Netop nu præsenteres de nye vandplaner på Christiansborg. Den 6. december kendte Natur- og Miljøklagenævnet regeringens fungerende vandplaner for ugyldige, fordi høringen i december 2011 var for alt kort. Vandplanerne, der er indført for at forbedre det danske vandmiljø, skal derfor ud i en ny høring for at kunne blive vedtaget igen. Det oplyste Miljøministeriet for kort tid siden. Den nye høringsperiode om de satslige vandplaner kommer til at løbe over seks måneder. - Vi har lyttet til den kritik, der har været igennem årene. Og ved at sætte planerne i seks måneders høring vil vi prøve at skabe en ny stemning om dem og opnå tillid til dem. Planerne er grundlæggende gode, fordi de vil skaffe os rent vand. Derfor er det vigtigt, at vi nu taler om vand og miljø - og ikke kun om jura og direktiver, siger fungerende miljøminister Pia Olsen Dyhr (SF). Vandplanerne har også betydning for randzoneloven. Senere i eftermiddag er fødevareminister Mette Gjerskov (S) kaldt i sammenråd, hvor hun skal dokumentere hvorvidt landmænd kan få erstatning for deres tab i forbindelse med indførelse af randzoneloven. Randzoneloven blev indført i forbindelse med de oprindelige vandplaner, og trådte i kraft 1. september 2012.

Opsummering:
Miljøminister Pia Olsen Dyhr præsenterer kl. 12 opfølgningen på de omdiskuterede vandplaner, som blev kendt ugyldige. Den nye høringsperiode er seks måneder.